KOMISJONI TEATIS EUROOPA PARLAMENDILE, NÕUKOGULE, EUROOPA KESKPANGALE NING EUROOPA MAJANDUS- JA SOTSIAALKOMITEELE

Tee tugevama ELi kliirimissüsteemi poole



1.Sissejuhatus

Hästitoimiva kapitaliturgude liidu jaoks on väga oluline, et ELis oleks turvaline, usaldusväärne ja konkurentsivõimeline kliirimisökosüsteem. Keskne kliirimine toetab kauplemist kapitaliturgudel: kui tehinguid kliiritakse keskselt, asub tehingupoolte vahel keskne vastaspool, kes on igale müüjale ostja ja igale ostjale müüja ning kes tagab lepingute täitmise. Ta saab seda teha tänu pooltelt kogutavate tagatiste süsteemile. Kliirimise kaudu on igal osapoolel üksainus neto riskipositsioon keskse vastaspoole suhtes, mitte keerukas kahepoolsete riskipositsioonide võrgustik üksikute vastaspoolte suhtes. Nii suurendavad kesksed vastaspooled turu läbipaistvust ja tõhusust ning vähendavad finantsturgude riske, eelkõige tuletisinstrumentide puhul. Kesksetel vastaspooltel on keskne roll kliirimisökosüsteemis, mis hõlmab nii üksusi, kes osalevad kesksetes vastaspooltes otseselt (keda nimetatakse kliirivateks liikmeteks), nagu suured pangad ja investeerimisühingud, kui ka üksusi, kes osalevad kesksetes vastaspooltes kaudselt (kliirivate liikmete kaudu), nagu investeerimisfondid, väiksemad pangad, kindlustusandjad ja äriühingud. Kui kliirimine tõhusalt ei toimi, seisavad finantsasutused, äriühingud ja investorid silmitsi suuremate riskide ja kuludega.

ELi eeskirjad kliirimise ja kesksete vastaspoolte kohta on sätestatud Euroopa turu infrastruktuuri määruses, mida täiendab määrus, millega luuakse kesksete vastaspoolte finantsseisundi taastamise ja kriisilahenduse raamistik. Euroopa turu infrastruktuuri määrus annab tugeva raamistiku kliirimisturgude riskijuhtimisele ja läbipaistvusele. Kuid esile on kerkinud uued väljakutsed.

Esiteks on kliirimisvõime kapitaliturgude liidu oluline mõõde: seepärast vajab EL konkurentsivõimelist ja tänapäevast kliirimissüsteemi. Kapitaliturgude liidu eesmärk on luua sügavad ja likviidsed ELi kapitaliturud, mis suudavad rahuldada ELi kodanike, äriühingute ja finantsasutuste vajadusi. Komisjon jätkab kapitaliturgude liidu 2020. aasta tegevuskava rakendamist. Lisaks käesolevale teatisele võtab komisjon vastu seadusandliku ettepaneku, et muuta börsil noteerimine ja seal kapitali kaasamine ettevõtete jaoks vähem koormavaks (noteerimismäärus). Komisjon esitab ka ettepaneku ühtlustada äriühingu maksejõuetuse õiguse põhiaspektid, asudes nii kõrvaldama üht kõige suurematest takistusest piiriülestele investeeringutele ELis. Tõeline kapitaliturgude liit peab aga tuginema konkurentsivõimelisele turutaristule. Kapitaliturgude liidu raames on komisjon juba teinud ettepaneku vaadata läbi finantsinstrumentide turgude määrus ja väärtpaberite keskdepositooriumide õigusraamistik. Kapitaliturgude liidu tugevdamiseks peab EL tugevdama ka oma kohalikku kliirimissuutlikkust.

Teiseks peab ELi kliirimisökosüsteem olema turvaline ja vastupidav. ELi järelevalvet tuleb tõhustada, et tagada ELis kliirimismahtude suurenemisega seotud piiriüleste riskide nõuetekohane järelevalve ja kontroll. Vastupidavuse suurendamiseks tuleb arvesse võtta õppetunde, mis on saadud hiljutistest sündmusest energiaturgudel, kui mitmed energiaettevõtted seisid tuletisinstrumentide kasutamisel silmitsi likviidsusprobleemidega. Need sündmused on näidanud, et Euroopa turu infrastruktuuri määrust tuleb tõhustada, et jätkata ELi finantsstabiilsust ähvardavate riskide leevendamist uute probleemidega arvestades. Selleks on vaja luua turvaline ja tugev ELi kliirimisökosüsteem, mis suudab vastu pidada majandusšokkidele. Selline ökosüsteem, mis võimaldab paljudel osalejatel, sealhulgas energiaettevõtetel, oma riske tõhusalt ja ohutult maandada, lisatagatise nõudeid paremini prognoosida ja seega oma likviidsusvajadusi tõhusamalt hallata.

Kolmandaks on konkurentsivõimelised, hästi arenenud ja vastupidavad ELi kesksed vastaspooled ELi avatud strateegilise autonoomia eeltingimus. On äärmiselt oluline, et EL jääks avatuks ülemaailmsetele finantsturgudele, et meelitada ligi investoreid ja toetada Euroopa ettevõtete ülemaailmset konkurentsivõimet. Samal ajal kaasnevad pärast Ühendkuningriigi EList väljaastumist Ühendkuningriigi kesksetes vastaspooltes kliiritavate eurodes nomineeritud lepingute väga suure hulgaga riskid ELi finantsstabiilsusele ning ELi rahapoliitika ülekandumisele ja elluviimisele. Tugeva kliirimisvõimekuse loomine ELis vähendab riske, mis tulenevad ülemäärastest riskipositsioonidest kolmandate riikide kesksete vastaspoolte suhtes.

Selle saavutamiseks esitas komisjon 7. detsembril 2022 seadusandlikud ettepanekud, millega muudetakse Euroopa turu infrastruktuuri määrust ja muid õigusakte, et muuta EL atraktiivsemaks kulutõhusaks kliirimiskeskuseks ja kõrvaldada võimalikud nõrgad kohad. Meetmed mõjutavad nii kliirimisteenuste pakkumist kui ka nõudlust. Need aitavad laiendada ELi kesksete vastaspoolte pakutavate kliirimislahenduste valikut ja suurendada nende likviidsust, motiveerides rohkem turuosalisi seal kliirima.

Need ettepanekud järgnesid ulatuslikele konsultatsioonidele, muu hulgas Euroopa Parlamendi liikmete, liikmesriikide ja nende asutuste, Euroopa järelevalveasutuste, Euroopa Süsteemsete Riskide Nõukogu, Euroopa Keskpanga ja ühtse järelevalvemehhanismi esindajatega, samuti paljude tööstusharu sidusrühmadega. Meetmete mõju ei sõltu mitte ainult seadusandlikest muudatustest, vaid ka kõigi asjaomaste avaliku ja erasektori osalejate kaasatusest ja pühendumusest. Reguleerivad asutused ja poliitikakujundajad saavad luua tingimused paremale kliirimismaastikule ELis. Kuid lõpuks on turuosaliste ülesanne kasutada määruse pakutavaid võimalusi. ELi avaliku sektori asutustel võib samuti olla oluline roll – nad võivad olla eeskujuks ja aidata kaasa turvalisema, vastupidavama ja konkurentsivõimelisema kliirimisökosüsteemi loomisele Euroopa Liidus.

2.Konkurentsivõimeline ja tänapäevane ELi kliirimissüsteem

a.Kesksed vastaspooled

Kesksed vastaspooled on finantsstabiilsuse tõukejõud ja nad peavad suutma turusuundumustele kiiresti reageerida. Euroopa turu infrastruktuuri määrusega loodi tugev keskse kliirimise raamistik. Praeguse järelevalveraamistiku teatavad valdkonnad on aga osutunud liiga keerukaks. Järelevalveasutuste heakskiitmismenetlused ELi kesksete vastaspoolte uute kliirimisteenuste ja -tegevuste käivitamiseks võivad olla tarbetult pikad ja koormavad ning takistada uute toodete turuletoomist. Kesksete vastaspoolte riskimudelite muutmisel esinevad sarnased probleemid. Uue toote heakskiitmine ei tohiks võtta aastaid ning mudelimuudatused peavad olema kiired, et peegeldada muutuvaid turu- ja majandusolusid. Viivitused heakskiitmisel suurendavad kulusid, piiravad ELi kesksete vastaspoolte konkurentsivõimet ja vähendavad ELi atraktiivsust äritegevuse kohana. Seetõttu on hädavajalik need takistused kõrvaldada.

Põhimeetmed. Euroopa turu infrastruktuuri määrust muutva seadusandliku ettepanekuga kehtestatakse uued menetlused, mida ELi kesksete vastaspoolte järelevalvega seotud asutused peaksid järgima, kui on vaja kiita heaks uusi tegevusi või teenuseid, mida ELi kesksed vastaspooled soovivad pakkuda, või teha muudatusi riskimudelites. Kesksete vastaspoolte taotlustes esitatavad dokumendid standarditakse ja heakskiidu saamiseks kuluvat aega lühendatakse mõne nädalani. Kehtestatakse ka uus lühike menetlus selliste uute tegevuste ja teenuste käivitamiseks, millega keskse vastaspoole ärimudelit oluliselt ei muudeta. Need reformid lühendavad märkimisväärselt aega, mis kesksetel vastaspooltel kulub toote turule toomiseks või mudelis olulise muudatuse tegemiseks. ELi keskseid vastaspooli kutsutakse üles kasutama maksimaalselt ära uue raamistiku pakutavaid võimalusi, muu hulgas laiendama oma tootevalikut, et rahuldada oma kliirivate liikmete ja klientide nõudlust.

b.Finantssektori osalejad

Kulud peaksid kliirimisteenuste kasutamisel vähenema ka kesksete vastaspoolte teenuseid kasutavatel finantssektori osalejatel – nt investeerimisfondidel ja kindlustusandjatel. Pärast 2008. aasta kriisi järgseid reforme ja üleminekut tsentraliseeritud kliirimisele kohandati ka pangandusraamistikku, et võimaldada pankadel saada kasu kapitali sooduskohtlemisest, kui nad kliirivad tegevusloa saanud või tunnustatud keskses vastaspooles, selle asemel et teha kahepoolseid tehinguid. See on mõistlik, sest keskses vastaspooles kliirimine vähendab vastaspoole krediidiriski. Neid pankade usaldatavusnõuete muudatusi ei ole siiski täielikult kajastatud muudes finantssektori õigusaktides. Näiteks eurofondide direktiivi eeskirjad tuletistehingute vastaspoole riskipositsioonide piirmäärade kohta ei kajasta täielikult keskse kliirimise riski vähendavat olemust investeerimisfondide valitsejate jaoks. Ebakõlasid esineb ka Solventsus II raamistikus kindlustusandjate jaoks.

Sellised ebakõlad on muutunud problemaatilisemaks, kuna ELi kesksed vastaspooled on hakanud pakkuma kliirimisele juurdepääsuks uusi võimalusi, mis aitavad fonde ja kindlustusandjaid. Näiteks Solventsus II raamistiku kohaselt võib keskse vastaspoole otseseks liikmeks saada soovivate kindlustusandjate keskse vastaspoolega seotud riskipositsioonide suhtes kohaldada kõrgemaid kapitalinõudeid kui juhul, kui kindlustusandjad tegutsevad kaudsete kliirivate osalistena. Kõrgemad kapitalinõuded pärsivad nende uute juurdepääsumudelite kasutamist. Mõned ELi pensioniskeemid, mille suhtes hakkab 2023. aasta juunis kehtima kliirimiskohustus, hakkavad või on juba hakanud kasutama uusi juurdepääsumudeleid. Mida rohkem on süsteemis osalejaid, seda rohkem on likviidsust ja võimalusi tehingute tegemiseks.